《阅淮安石堤诗以纪事》
清代·弘历

射阳古泽国，诸水汇入海。自从黄夺淮，其危乃更倍。

南北咽喉黄，城郭不可改。初犹患黄灌，闾阎无宁载。

皇祖排瀹之，六巡劳𣞶橇。乃得清畅流，何必安东委。

治河谢未能，绳武廑实每。辛未载经斯，安乂仰遗楷。

惟是堤埒城，土自较石殆。发帑命更筑，今来工早罢。

田庐资保固，苍赤庶乐恺。永言识其详，癸酉事心骇。